Document ID: 32007D0615

ΑΠΌΦΑΣΗ ΤΗΣ ΕΠΙΤΡΟΠΉΣ
της 20ής Σεπτεμβρίου 2007
σχετικά με τη μη καταχώριση της ουσίας benfuracarb στο παράρτημα I της οδηγίας 91/414/ΕΟΚ του Συμβουλίου και την ανάκληση των εγκρίσεων για τα φυτοπροστατευτικά προϊόντα που περιέχουν την εν λόγω ουσία
[κοινοποιηθείσα υπό τον αριθμό Ε(2007) 4285]
(Κείμενο που παρουσιάζει ενδιαφέρον για τον ΕΟΧ)
(2007/615/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 91/414/ΕΟΚ του Συμβουλίου, της 15ης Ιουλίου 1991, σχετικά με τη διάθεση στην αγορά φυτοπροστατευτικών προϊόντων (1), και ιδίως το άρθρο 8 παράγραφος 2 τέταρτο εδάφιο,
Εκτιμώντας τα ακόλουθα:
(1)
Στο άρθρο 8 παράγραφος 2 της οδηγίας 91/414/ΕΟΚ προβλέπεται ότι ένα κράτος μέλος μπορεί, για μια περίοδο δώδεκα ετών από την ημερομηνία κοινοποίησης της εν λόγω οδηγίας, να εγκρίνει τη διάθεση στην αγορά φυτοπροστατευτικών προϊόντων τα οποία περιέχουν δραστικές ουσίες που δεν αναφέρονται στο παράρτημα I της οδηγίας αυτής και τα οποία διατίθενται ήδη στην αγορά δύο έτη μετά την ημερομηνία κοινοποίησης, ενώ παράλληλα οι εν λόγω ουσίες εξετάζονται σταδιακά στο πλαίσιο σχετικού προγράμματος εργασίας.
(2)
Οι κανονισμοί της Επιτροπής (ΕΚ) αριθ. 451/2000 (2) και (ΕΚ) αριθ. 703/2001 (3) καθορίζουν τους λεπτομερείς κανόνες για την εφαρμογή του δεύτερου σταδίου του προγράμματος της εργασίας που αναφέρεται στο άρθρο 8 παράγραφος 2 της οδηγίας 91/414/ΕΟΚ και θεσπίζουν ένα κατάλογο δραστικών ουσιών που πρέπει να αξιολογηθούν με σκοπό την ενδεχόμενη καταχώρισή τους στο παράρτημα Ι της οδηγίας 91/414/ΕΟΚ. Ο εν λόγω κατάλογος περιλαμβάνει την ουσία benfuracarb.
(3)
Για την ουσία benfuracarb εκτιμήθηκαν οι επιπτώσεις στην ανθρώπινη υγεία και στο περιβάλλον σύμφωνα με τις διατάξεις που θεσπίζονται στους κανονισμούς (ΕΚ) αριθ. 451/2000 και (ΕΚ) αριθ. 703/2001 για μια σειρά χρήσεων που προτάθηκαν από τον κοινοποιούντα. Επιπλέον, οι εν λόγω κανονισμοί ορίζουν τα κράτη μέλη εισηγητές που πρέπει να υποβάλουν τις σχετικές εκθέσεις αξιολόγησης και συστάσεις στην Ευρωπαϊκή Αρχή για την Ασφάλεια των Τροφίμων (ΕΑΑΤ) σύμφωνα με το άρθρο 8 παράγραφος 1 του κανονισμού (ΕΚ) αριθ. 451/2000. Για την ουσία benfuracarb, το κράτος μέλος εισηγητής ήταν το Βέλγιο και όλες οι σχετικές πληροφορίες υποβλήθηκαν στις 2 Αυγούστου 2004.
(4)
Η έκθεση αξιολόγησης εξετάστηκε από τα κράτη μέλη και την ΕΑΑΤ στο πλαίσιο της ομάδας εργασίας «Αξιολόγηση» και υποβλήθηκε στην Επιτροπή στις 28 Ιουλίου 2006 με τη μορφή συμπερασμάτων της ΕΑΑΤ για την επανεξέταση από ομοτίμους της εκτίμησης της επικινδυνότητας από φυτοφάρμακα όσον αφορά την ουσία benfuracarb. Η εν λόγω έκθεση επανεξετάστηκε από τα κράτη μέλη και την Επιτροπή στο πλαίσιο της μόνιμης επιτροπής για την τροφική αλυσίδα και την υγεία των ζώων και οριστικοποιήθηκε στις 16 Μαρτίου 2007 με τη μορφή έκθεσης ανασκόπησης της Επιτροπής για την ουσία benfuracarb.
(5)
Κατά την αξιολόγηση της δραστικής αυτής ουσίας εντοπίστηκαν και άλλοι λόγοι ανησυχίας. Το benfuracarb είναι μια ουσία με κύριο μεταβολίτη το carbofuran, το οποίο είναι το ίδιο μία δραστική ουσία που έχει εξεταστεί στο πλαίσιο της οδηγίας 91/414/ΕΟΚ. Η χρήση του benfuracarb προκαλεί την παρουσία του μεταβολίτη carbofuran, ο οποίος είναι σαφώς πιο τοξικός απ’ ό,τι η μητρική ένωση benfuracarb. Όσον αφορά τα υπολείμματα carbofuran που προέρχονται από τη χρήση της ουσίας benfuracarb, από την εκτίμηση που έγινε προκύπτουν λόγοι ανησυχίας αναφορικά με την ευρεία έκθεση ευπαθών ομάδων καταναλωτών και ιδίως παιδιών. Ωστόσο, η ΕΑΑΤ δήλωσε ότι είναι αδύνατο να εκτιμηθεί πλήρως η επικινδυνότητα για τους καταναλωτές εξαιτίας της έλλειψης στοιχείων στο φάκελο που υποβλήθηκε από τον κοινοποιούντα. Επιπροσθέτως, τα στοιχεία που κατατέθηκαν εντός της νόμιμης προθεσμίας δεν επαρκούν έτσι ώστε η ΕΑΑΤ να πραγματοποιήσει πλήρη εκτίμηση του κινδύνου μόλυνσης των υπόγειων υδάτων από άλλους μεταβολίτες πλην του carbofuran. Τέλος, βάσει των διαθέσιμων στοιχείων, δεν αποδεικνύεται ότι η επικινδυνότητα για τα πτηνά, τα θηλαστικά, τους υδρόβιους οργανισμούς, τους οργανισμούς που διαβιούν στο έδαφος, τους γαιοσκώληκες και άλλους οργανισμούς που δεν αποτελούν στόχο είναι αποδεκτή. Κατά συνέπεια δεν κατέστη δυνατό να εξαχθεί το συμπέρασμα, βάσει των διαθέσιμων πληροφοριών, ότι το benfuracarb πληροί τα κριτήρια για συμπερίληψη στο παράρτημα Ι της οδηγίας 91/414/ΕΟΚ.
(6)
Η Επιτροπή κάλεσε τον κοινοποιούντα να υποβάλει τα σχόλιά του σχετικά με τα αποτελέσματα της επανεξέτασης από ομοτίμους και σχετικά με την πρόθεσή του ή μη να στηρίξει περαιτέρω την ουσία. Ο κοινοποιών υπέβαλε τα σχόλιά του, τα οποία εξετάστηκαν προσεκτικά. Ωστόσο, παρά τα επιχειρήματα που προέβαλε ο κοινοποιών, δεν κατέστη δυνατόν να απαλειφθούν οι προαναφερθέντες λόγοι ανησυχίας, ενώ οι διενεργηθείσες εκτιμήσεις με βάση τα στοιχεία που υποβλήθηκαν και αξιολογήθηκαν κατά τις συνεδριάσεις εμπειρογνωμόνων της ΕΑΑΤ δεν απέδειξαν ότι είναι δυνατόν, υπό τις προτεινόμενες συνθήκες χρήσης, τα φυτοπροστατευτικά προϊόντα που περιέχουν την ουσία benfuracarb να πληρούν γενικά τις απαιτήσεις που καθορίζονται στο άρθρο 5 παράγραφος 1 στοιχεία α) και β) της οδηγίας 91/414/ΕΟΚ.
(7)
Επομένως, το benfuracarb δεν πρέπει να καταχωριστεί στο παράρτημα I της οδηγίας 91/414/ΕΟΚ.
(8)
Πρέπει να ληφθούν μέτρα για να εξασφαλιστεί ότι οι υπάρχουσες εγκρίσεις για τα φυτοπροστατευτικά προϊόντα που περιέχουν benfuracarb θα ανακληθούν εντός καθορισμένης προθεσμίας και δεν θα ανανεωθούν, ούτε θα χορηγηθούν νέες εγκρίσεις για τέτοιου είδους προϊόντα.
(9)
Τυχόν περίοδος χάριτος που χορηγείται από ένα κράτος μέλος για την τελική διάθεση, την αποθήκευση, τη διάθεση στην αγορά και τη χρησιμοποίηση των υφιστάμενων αποθεμάτων φυτοπροστατευτικών προϊόντων που περιέχουν benfuracarb πρέπει να περιορίζεται σε δώδεκα μήνες, ώστε να επιτραπεί η χρησιμοποίηση των υφιστάμενων αποθεμάτων για μία ακόμη καλλιεργητική περίοδο. Αυτό σημαίνει ότι φυτοπροστατευτικά προϊόντα που περιέχουν benfuracarb θα παραμείνουν στη διάθεση των καλλιεργητών για 18 μήνες από την ημερομηνία έκδοσης της παρούσας απόφασης.
(10)
Η παρούσα απόφαση δεν προδικάζει την υποβολή αίτησης για την ουσία benfuracarb σύμφωνα με τις διατάξεις του άρθρου 6 παράγραφος 2 της οδηγίας 91/414/ΕΟΚ με σκοπό την πιθανή καταχώρισή της στο παράρτημα Ι.
(11)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η ουσία benfuracarb δεν καταχωρίζεται ως δραστική ουσία στο παράρτημα I της οδηγίας 91/414/ΕΟΚ.
Άρθρο 2
Τα κράτη μέλη εξασφαλίζουν ότι:
α)
οι εγκρίσεις φυτοπροστατευτικών προϊόντων που περιέχουν benfuracarb ανακαλούνται έως τις 20 Μαρτίου 2008·
β)
από την ημερομηνία δημοσίευσης της παρούσας απόφασης δεν χορηγούνται ούτε ανανεώνονται εγκρίσεις για φυτοπροστατευτικά προϊόντα που περιέχουν benfuracarb.
Άρθρο 3
Τυχόν περίοδος χάριτος την οποία παραχωρούν τα κράτη μέλη σύμφωνα με τις διατάξεις του άρθρου 4 παράγραφος 6 της οδηγίας 91/414/ΕΟΚ είναι όσο το δυνατόν συντομότερη και εκπνέει το αργότερο στις 20 Μαρτίου 2009.
Άρθρο 4
Η παρούσα απόφαση απευθύνεται στα κράτη μέλη.
Βρυξέλλες, 20 Σεπτεμβρίου 2007.

Labels: 4
20
0
3
6